Vermeende stropers op Robbeneiland betrapAltesaam 24 mense is in hegtenig geneem. (Foto: SA Polisie) Die polisie en lede van die departement van landbou, bosbou en visserye in die Wes-Kaap het op ŉ groep vermeende stropers in die omgewing van en ook op Robbeneiland toegeslaan. Die polisie was Dinsdag omstreeks 02:00 op patrollie in die omgewing van die eiland toe hulle ŉ aantal bote sien wegjaag nadat dié van die polisieteenwoordigheid bewus geraak het, het Siyabulela Malo, polisiewoordvoerder, gesê. Die bote het die groep duikers net daar in die see gelaat. Malo het gesê altesaam 17 verdagtes is vir oortredings van die Wet op Lewende Mariene Hulpbronne (beskerming van wilde perlemoen), asook die besit van verbode toerusting in ŉ gelyste gebied in hegtenis geneem. “Geen perlemoen is egter in hul besit gevind nie,” het Malo gesê. Dinsdagmiddag het die polisie inligting opgevolg dat nóg mense steeds op die eiland skuil en dat bote gereed maak om die vermeende stropers te gaan oppik. “Die polisielede het ŉ verdere soektog van Robbeneiland se Murray’s Bay gedoen en sewe verdagtes gevind wat tussen die rotse buite die hawe geskuil het. Hulle was in duikpakke geklee. Beslag is ook gelê op agt duikstelle.” Die verdagtes is tussen 21 en 50 jaar oud en kom van Hermanus, Houtbaai, Kleinmond en Grassy Park. Hulle verskyn na verwagting Donderdag in die Kaapstadse landdroshof. Lt.genl. Sindile Mfazi, Wes-Kaapse waarnemende polisiehoof, het die polisie geloof vir hul verbintenis tot die beskerming van mariene hulpbronne.